ལོ་སྔོན་མ་ནས་བཟུང་མ་འོངས་པའི་བསྟན་རྒྱུན་འབའ་ཞིག་གི་ཆེད་སྔ་འགྱུར་ཆོས་འབྱུང་ཆེན་མོའི་ཆ་ཤས་སུ་རིན་ཆེན་གཏེར་མཛོད་ཆེན་མོར་ཟིན་བྲིས་དཀར་ཅག་གསལ་རྒྱས་ཤིག་འབྲི་རྒྱུའི་དབུ་བཙུགས་པ་བཞིན།སྒེར་གྱི་འཚོ་གོས་བློས་བཏང་གི་ཐོག་ཉིན་མཚན་བར་མེད་དུ་བརྩོན་པ་ཆུ་བོའི་རྒྱུན་བཞིན་བྱས་པའི་འབྲས་བུར།ཨ་རི་སོགས་ནུབ་ཕྱོགས་སུ་གནས་སྡོད་ཀྱི་བོད་པ་ཚོར་སང་ཉིན་ཆུ་མོ་སྦྲུལ་གྱི་ལོའི་ལོ་གསར་གྱི་ཚེས་གཅིག་ཡིན་པའི་དེ་རིང་ཆུ་ཕོ་འབྲུག་ལོའི་བོད་ཟླ་བཅུ་གཉིས་པའི་ཚེས་༣༠སྔ་དྲོའི་ཆ་ལ།རིན་ཆེན་གཏེར་མཛོད་ཆེན་མོ་པོ་ཏི་བརྒྱ་དང་བཅུ་གཅིག་གི་ཟིན་བྲིས་དཀར་ཆག་ཤོག་ངོས་ལྔ་བརྒྱར་ལོངས་ལ་ཉེ་བ་ཞིག་ལེགས་མཇུག་ལེགས་པར་གྲུབ་པ་འདི་ངའི་ལོ་གསར་གྱི་ལེགས་སྐྱེས་ཡིན་ཞིང་།ལོ་གསར་བོད་ཀྱི་རིག་གཞུང་ལ་བརྩིས་ནས་ཆུ་སྦྲུལ་ལོའི་ལོ་གསར་གཏོང་བཞིན་པ་རྣམས་ལ་ལོ་གསར་གྱི་འཚམས་འདྲིའི་ལེགས་སྐྱེས་དང་།བོད་ནང་གི་སྐུ་གཤེགས་དཔའ་བོ་དཔའ་མོ་རྣམས་ཀྱི་ཆེད།ལོ་གསར་གྱི་ཚབ་དུ་མཆོད་འབུལ་སྨོན་ལམ་གནང་བཞིན་པ་ཚོར་དཔུང་པ་མཉམ་གཤིབ་བྱས་ཏེ།བསོད་ནམས་དང་ཡེ་ཤེས་ཀྱི་ཚོགས་ཀྱི་ཞལ་འདེབས་ལེགས་ཙམ་ཕུལ་བ་ལ་བརྩི་རོགས་ཞུ་རྒྱུ་ཡིན།དེ་བཞིན་དཀར་ཆག་ཟིན་བྲིས་ཆེན་མོ་འདིའི་དབུར་ལས་འཕྲོ་གཏེར་གྱི་རྣམ་བཤད་ཤིན་ཏུ་རྒྱས་པ་ཞིག་ཀྱང་གང་མཚམས་ཤིག་གྲུབ་ཡོད་པ་མཇུག་མྱུར་ཏུ་གྲུབ་པར་བྱེད་རྒྱུ་དང་།གང་མགྱོགས་ཐ་མའི་ཞུས་དག་གྲུབ་རྗེས་དོན་གཉེར་ཅན་གྱི་ཀློག་མཁན་ཚོའི་སྤྱན་སྔར་རིན་མེད་ཆོས་སྦྱིན་དུ་སྤེལ་རྒྱུ་ཡིན་པས་ངང་སྒུག་གནང་རོགས་ཞུ་བ་ལགས།ཞེས་སློབ་དཔོན་སྣ་ཚོགས་གཟུགས་ཅན་གྱིས་རབ་བྱུང་བཅུ་བདུན་པའི་ཆུ་ཕོ་འབྲུག་གི་ལོའི་ཟླ་བ་༡༢པའི་ཚེས་༣༠ལ་སྤེལ།